
«Fra Stettin ved Østersjøen til Trieste ved Adriaterhavet har et jernteppe senket seg over kontinentet.»

Juni 1948
Eckertalsperre, Harzfjellene, Tyskland

DEN DØDE LÅ i strandkanten med bena i vannet og overkroppen på den grove grusen. Vinden hadde blåst opp bølger som klukket mot lærstøvlene. Håpefull paringskvitring fra en snipe på jakt etter en partner lød et sted fra. Det suste i trærne rundt innsjøen. Ellers var det stille. Solen var på vei ned og de siste strålene fikk tåken rundt Brocken til å gløde.

Åpne øyne som ikke lenger kunne se var rettet mot fjelltoppen, det døde blikket var intenst forundret, som om mannen ikke helt kunne forstå at livet hadde forlatt ham. Eller var det fjellet der borte han så på? Brocken, eller Blokksberg, som fjelltoppen ble kalt i de historiene folk hadde fortalt hverandre gjennom århundrene. Kunne mannen, der døden nå hadde tatt ham, se en heksesabbat som ikke var synlig for de levende? Folketroen vil ha det til at hekser kommer flyvende på sopelimene sine sankthansnatten og møter trollmenn til fest med djevelen på Blokksberg. Under heksesabbaten ofres mennesker på toppen av fjellet for å blidgjøre djevelen, og blodet flyter i strie strømmer nedover fjellsiden.

Det var neppe heksene som hadde tatt livet av ham. Med mindre de hadde tatt i bruk moderne skytevåpen. For mannen hadde et lite, rundt hull i pannen, like over det høyre øyet. Og det var i grunnen bare dette ene hullet som avslørte at soldaten ikke lenger var levende. Uniformen var hel, ren og tørr. Det var heller ingen blodflekker å se. Selv en observatør uten militære eller medisinske kunnskaper ville forstå at han var offer for en henrettelse.

Observatørene som betraktet den døde satt et par hundre meter unna, på den andre siden av Eckertalsperre. En demning utgjorde den nordlige enden av innsjøen. Øverst på demningen var det støpt en gangvei som gjorde det mulig å gå fra den ene siden av sjøen til den andre. Halvveis ute på toppen av demningen sto en liten hvit bygning som rommet maskineriet til damluken. Der hadde noen satt opp en piggtrådsperring. Et skilt advarte på tysk og russisk mot å gå videre. Eckertalsperre markerte en grense mellom øst og vest.

På den østlige siden av demningen sto en GAZ-67 parkert. Den sovjetiske jeepen var kjørt så langt frem mot vannet den kunne komme. I kjøretøyet satt to menn og betraktet skikkelsen på den andre siden gjennom kikkerter. Sigarettstumpene ved siden av bilen viste at de hadde sittet der en stund.

Ingen av de to mennene sa noe. Så steg den ene ut av passasjersetet. Uniformen hans besto av en khakifarget gymnasterka – Den røde hærs uniformstrøye – og blå bukser. To striper og en stjerne på uniformen viste at mannen var major. Skyggeluen prydet med hammer og sigd var også blå. Fargen fortalte at mannen tilhørte MGB, Ministeriet for statssikkerhet, Josef Stalins hemmelige politi som hadde sine folk overalt i det sovjetiske samfunnet – og i det okkuperte Tyskland.

Mannen lente seg med begge hendene på forskjermen til GAZ-en, skar en grimase og strakte seg med en varsom bevegelse, slik man gjerne gjør når ryggen protesterer dersom bevegelsen er for brå. Så tok han av seg uniformsluen og la den på panseret. Offiseren strøk seg gjennom det mørke, svette håret. Juni kan være varm i Harzfjellene og denne dagen hadde vært nesten skyfri. Igjen løftet han kikkerten og betraktet liket på den andre siden av innsjøen i noen sekunder. Da han tok kikkerten fra øynene, så russeren nesten trist ut, som om han sørget over den døde.

Spraking fra en radio skar gjennom stillheten ved Eckertalsperre. Sersjanten i førersetet besvarte anropet, tok imot en kort beskjed og nikket til kollegaen. Majoren steg inn i bilen, strøk seg enda en gang over håret før han satte skyggeluen på plass. En startmotor kvernet motvillig noen ganger, før en sky av blå røyk veltet ut av GAZ-ens eksosrør. Noen sekunder senere var den forsvunnet mellom trærne.

I stillheten etterpå våget en rev seg ned til den døde mannen. Varsomt gikk den rundt og snuste. På håret, den ene hånden og det norske flagget på battledressen. En lyd fra skogen, kanskje fra et annet dyr, skremte reven og den stakk til skogs.

Den døde lå igjen alene ved Eckertalsperre, med det tomme blikket rettet mot Brocken. Fortsatt var det ingen hekser å se på fjelltoppen.

Juni 1948
Hannover, Tyskland

LOCKHEED LODESTAR-MASKINEN hadde begynt innflyvningen og fløy så lavt at Henri Wenner kunne se mennesker i ruinene når han presset ansiktet mot flyvinduet. Die trümmerfrauen, ruinkvinnene. Mennene deres fantes ikke mer. Utrettelig bar kvinnene bort restene av krigen i bøtter. De hadde holdt på i mer enn tusen dager og hadde enda mange tusen igjen. Bøtte for bøtte kjempet de seg tilbake til noe de håpet kunne ligne det som en gang var.

En million bomber er mer enn tilstrekkelig til å utslette en storby. Henri betraktet resultatet. Bombene hadde drept tusenvis av mennesker. Hundretusener var drevet på flukt. Halvparten av de som en gang bodde i Hannover var der ikke lenger. Tre år etter at krigen var over, besto byen fortsatt av kvartal etter kvartal med steinhauger.

Turtallet i flymotorene steg og han lukket øynene i et forsøk på å stenge inntrykkene ute. Men bak senkede øyelokk var barna der fortsatt. Skitne, magre og i fillete klær, der de pleide å løpe ved siden av jeepen for å tigge om sigaretter eller en boks tunfisk. Barn med øyne som hadde sett altfor mye og som ikke klarte å se noen forskjell på krigen og det som skulle være fred.

Flyet gjorde en svak høyresving og tok sikte på flyplassen i Gütersloh. Ettermiddagssolen sendte striper av gull inn i kabinen, som for å skape en slags illusjon av normalitet, som om dette var en hvilken som helst sankthansaften.

De hadde vunnet krigen. De som gikk under betegnelsen de allierte. Og nå satt de med ansvaret for taperen. Et sønderknust land herjet av hungersnød og kaos, og med et folk som hatet dem. Et folk der alle gjorde det de måtte for å overleve, og noen det de kunne for å tjene på nøden. Og som om ikke det var nok, russerne hadde blitt stadig mer aggressive. Mange snakket om en tredje verdenskrig, bare tre år etter at den forrige var over.

Og hva var kongeriket Norges bidrag til å holde orden på alt dette? Fire tusen unggutter som knapt hadde tatt i et våpen, før de ble sendt til Tyskland. Bare en håndfull av dem hadde noen gang vært i kamp. Men okkupanter var de nå. Norske soldater under britisk kommando, og med ansvar for et område av Tyskland på størrelse med Buskerud. Først flere uker etter at han hadde kommet ned, forsto Henri det umulige i oppdraget.

Politikerne hjemme i Norge ante heller ikke hva de hadde sendt de norske guttene til og hvilke farer de utsatte dem for. De ble sendt ned til et land i dypeste nød, hvor de ikke var velkomne, hvor kriminalitet og svartebørshandel florerte og hvor den største flyktningekatastrofen i europeisk historie utspilte seg. Den mest opphetede debatten om Tysklandsbrigaden hadde handlet om det uanstendige i å sende kondomer med de norske guttene til Tyskland. Unge menn gjør det unge menn gjør, og til tross for fri tilgang på statsfinansierte kondomer måtte legekontorets lager av penicillin stadig fylles opp.

Henri famlet etter setebeltet og lente ryggen mot veggen i kabinen. Trykket i ørene økte og drønnet fra flymotorene steg enda et hakk. Et par minutter senere tok flyet bakken med et nesten umerkelig dunk. De var bare fire passasjerer på denne flyvningen fra Gardermoen, og de åtte tomme klappsetene var slått sammen for å gi plass til last. Da de reiste seg, nikket Henri til to andre offiserskolleger fra brigaden som også hadde vært hjemme i Norge. Fjerdemann var en byråkrat fra et eller annet departement. Han hadde klart å sove seg gjennom motorstøy og vibrasjoner hele den to timer lange flyturen fra Norge, tilsynelatende komfortabel i det ubehagelige seildukssetet.

Da Henri klatret ned stigen fra døren bakerst i flyet, løftet han hånden foran ansiktet for ikke å bli blendet av kveldssolen. Luften var fortsatt varm, temperaturen var langt mer behagelig enn det kjølige juniværet han hadde forlatt på Gardermoen. På vei over plassen mot kasernene, la han merke til at aktiviteten så ut til å være større enn vanlig. Fra Gütersloh hadde Luftwaffes Messerschmitt og Junkers tatt av for å bekjempe angripende fly, og for å bombe London for noen få år siden. Nå var det Royal Air Force som hadde overtatt basen og på veien passerte Henri en rekke C-47, eller Dakotaer som flyet ble kalt, i ferd med å bli lastet opp.

Utenfor en av kasernene fant han korporal Olav Dræggen lent mot jeepen. Henri Wenners sjåfør fikk øye på ham, kastet fra seg sigaretten og satte seg inn bak rattet. Henri steg inn ved siden av og Dræggen startet bilen. Portvaktens honnør da de kjørte ut av basen ble besvart med en halvveis løftet arm, og etter et par veikryss kunne Dræggen sette opp farten mot Goslar.

«Fin flytur?» Dræggen hadde vært taus til de kom ut av basen, uvanlig til å være ham. Bergenseren snakket vanligvis på både inn- og utpust. 20-åringen hadde vært Henri Wenners faste sjåfør siden de kom ned til Tyskland fem måneder tidligere. Sønn av en fiskehandler i Bergen og oppvokst på Fisketorget og i smugene omkring Vågen. Han var en observant og våken tjuagutt. Dræggen fikk med seg mye som offiserene ikke så lett oppdaget. Man måtte bare akseptere å få ordflommen med på kjøpet.

«Det var trangt og bråkete som alltid,» svarte Henri kort. Korporalen nikket uten å si noe. Han hadde lært at Henris humør kunne svinge fra smil til irritasjon på et øyeblikk. Når sjefen hadde mørke stunder var det best å trå forsiktig. Men bergenseren klarte aldri å holde munn særlig lenge.

«Hadde ikke vært meg imot å få en tur. Jeg har alltid drømt om å fly.»

«Du får holde deg i fiskebåten, du Dræggen. Det er der du hører hjemme, vet du.» Henri kikket irritert bort på ham, men måtte til slutt smile. Ungguttens glis var slik det pleide å være.  Til tross for at Dræggen var åtte år yngre og langt under Henri i rang, hadde de etablert en kameratslig tone når de var på tomannshånd.

«Noe nytt her nede siden sist?» Henri satte seg litt bedre til rette i bilsetet, forberedt på en tre timers kjøretur gjennom et slettelandskap der sollyset var i ferd med å avslutte dagen.

«Du mener bortsett fra at DP-ene stjeler som ravner og at tyskerne klager? Vet du, i går klarte noen å stjele en jeep. Nå nøyer de seg ikke lenger med å stjele motordeler og hjul, de tar pinadø hele bilen.» Dræggen så tankefull ut et øyeblikk. «Vel, stemningen er blitt enda mer nervøs bare i løpet av de tre dagene du har vært hjemme. Alle tror at russerne pønsker på noe, tyskerne er livredde for et angrep. Dermed er de plutselig langt mer velvillig innstilt til oss. Det er da noe. I valget mellom russere og nordmenn, ser det ut til at aksjene våre har steget i verdi. Og strømmen av flyktninger østfra er blitt enda mer intens de siste dagene. Det er som om folk aner at noe skal skje.»

Som vanlig var den unge korporalens observasjoner presise. Det var akkurat dette Henri hadde vært hjemme i Norge og diskutert med sjefer og kolleger i etterretningstjenesten. Noen mente at det rett og slett var blitt for farlig for de norske guttene å bli værende i det som raskt kunne bli en krigssone. Det opprinnelige oppdraget var å stabilisere det tyske samfunnet og å bidra til forsoning, ikke å gå i kamp mot sovjetiske styrker. Nå var det flere som ville trekke Tysklandsbrigaden hjem til Norge snarest mulig. Det slo Henri at han like gjerne kunne ha blitt værende i Goslar de siste dagene, møtene i Oslo hadde ikke brakt dem noe særlig videre.

«Jeg håper Svartnes har hatt kontroll her nede?»

Dræggen svarte ikke med det samme, noen sekunder var han påfallende opptatt av kjøringen.

«Sant å si har jeg ikke sett ham på et par dager. Jeg vet at obersten spurte etter ham tidligere i dag, men vet ikke om han fikk tak i ham.»

Løytnant Frank Svartnes var Henris nestkommanderende i S-laget, som hadde ansvaret for sikkerhet og etterretning i Tysklandsbrigaden. Svartnes var en foretaksom kar. Ikke bare var han brigadens beste pokerspiller, han var også konstant på utkikk etter forretningsmuligheter. Og i et krigsherjet Tyskland, hvor befolkningen manglet det meste og der millioner av flyktninger var samlet i leirer, bød det seg mange muligheter for de som valgte å oppsøke dem. Det løytnanten fra Finnmark trodde at ingen visste, var at han også hadde et forhold til hertugens datter. Som om ikke skadepotensialet var stort nok fra før. Henri kunne se at Olav Dræggen uten særlig hell forsøkte å skjule smilet.

«Løytnant Svartnes dukker nok opp. Han pleier jo å gjøre det.» Henri ble taus. En mer omfattende diskusjon om sin NK med en korporal, ville være upassende. Dræggen kjempet fortsatt mot smilet.

Det hadde for lengst blitt mørkt da de kom frem til Goslar. Den tusen år gamle byen hadde unngått bombingen av Tyskland. Selv om Luftwaffe hadde hatt en flybase like utenfor byen, hadde det ikke vært noen militære mål i selve Goslar. Riktignok lå keiserens gamle feriepalass midt i byen, men den siste keiser hadde forlatt det tyske riket for nesten to kriger siden.

Henri Wenner og Olav Dræggen kjørte gjennom de stille gatene og så at det var mørkt bak de fleste vinduene. Selv midtsommerkvelden trakk tyskerne seg tidlig tilbake, kanskje for å søke noen timers flukt fra dager med fornedrelse og mangel. I årevis hadde de blitt fortalt at de var et herrefolk, overlegne alle andre. Hitler hadde lovet dem et tusenårsrike. De fleste hadde trodd på løgnen, eller i alle fall valgt å leve med den. Nå var løgnen tatt fra dem, og herrefolket var redusert til husmenn i sitt eget land. Bare de flere hundre år gamle bindingsverkshusene sto langs gatene, som en stille påminnelse om at Tyskland hadde vært en stolt nasjon i generasjoner, lenge før Adolf Hitler.

Dræggen stanset jeepen utenfor den ruvende Dom Kaserne. Det var lys i noen få vinduer, ellers var den femetasjes granittbygningen som nå huset det norske hovedkvarteret mørklagt. Henri så at det fortsatt lyste fra oberst Ragnvald Bergs åpne kontordør, så han banket på dørkarmen og stakk hodet inn. Obersten så ut slik han alltid gjorde, som om han var klar til å gå i et selskap. Det mørke håret var glattkjemmet med en knivskarp skill på høyre side, og uniformen så ut som den var nystrøket. Obersten la stor vekt på et velstelt ytre, Henri hadde mange ganger tenkt at Berg burde være like opptatt av utfordringene til soldatene sine. Obersten hadde tilbrakt krigsårene i Sverige og England, og var en av offiserene i den norske hæren som aldri hadde vært i kamp, men som hadde tatt beslutninger bak et skrivebord. Henri Wenner, som hadde en helt annen erfaring fra krigen, følte alltid en viss avstand til disse offiserene.

«Kaptein Wenner, nåh, der er du. Hva er de siste tankene fra Oslo?»

Obersten var i ferd med å stoppe pipen sin. Ritualet tok tid og Henri visste av erfaring at obersten ikke klarte å ta imot informasjon mens han var konsentrert om pipen. Så han ventet. Forsiktig banket Berg ut asken fra pipen i askebegeret, før han tok tobakk fra pakken med Tidemanns Gul nr 1 som lå på skrivebordet. Han tente en fyrstikk, dro inn et par ganger og konstaterte med et fornøyd smil at han hadde fått fyr på pipen. Så dro han tommelfinger og pekefinger over den kraftige barten, som for å forsikre seg om at den fremdeles satt fast. Henri kjente igjen tegnet til at han kunne fortsette.

«Vel, det kan nok oppsummeres i ett ord: Uro. De fleste er urolige både for sikkerheten til karene, og for den økende konflikten med Sovjetunionen. Russerne er jo ganske aggressive, mange mener at kuppet i Tsjekkoslovakia i vinter bare var et forspill, at det kommer mer.»

Obersten trakk inn piperøyken med lukkede øyne. Det var en vane han hadde, å lukke øynene mens han snakket. Den norske brigaden hadde ansvaret for 300 kilometer grenselinje mot den sovjetkontrollerte østsonen av Tyskland. Tusenvis av flyktninger kom over grensen og situasjonen var uoversiktlig. Hvis russerne nå mobiliserte, kanskje forberedte noe tett inntil det norske ansvarsområdet, eller til og med kom rullende over grensen, kunne det bli ubehagelig. Oberst Berg pekte med pipen ut i rommet.

«Noe er i ferd med å skje oppe ved Helmstedt. Jeg vet ikke hva, noe helsikes faenskap er det helt sikkert,» sa obersten. Henri forsto at det måtte være ille, for Berg hadde ikke for vane å banne. Helmstedt var grenseovergangen mellom den britiske og den sovjetiske sonen, og all vei- og jernbanetrafikk gjennom sovjetsonen til de allierte delene av Berlin gikk gjennom Helmstedt. Selve grensepasseringen ble administrert av britene, men Helmstedt lå i det norske ansvarsområdet. Den siste tiden hadde russerne flere ganger lagt hindringer i veien for varetransporten inn til Berlin.

«Og en ting til.» Obersten reiste seg bak skrivebordet og ansiktsuttrykket røpet at han skiftet tema. Han tok et trekk av pipen og åpnet øynene. «Løytnant Svartnes har ikke vist seg på et par dager. Han er din NK og det er din jobb å holde ham i sjakk. Jeg vet jo hva han holder på med, både forretningsvirksomheten hans og forholdet til denne kvinnen i DP-leiren. Nå har jeg sett meg lei på det. Enten avslutter han begge deler, eller så blir han sendt hjem. Jeg regner med at du kan gjøre det klart for ham, kaptein Wenner?»

Samtalen var åpenbart over for oberstens del, han konsentrerte seg om pipen. Det kunne se ut som han ikke hadde fått den til å trekke ordentlig. Obersten så ikke opp da Henri gjorde honnør og forlot kontoret.

Sant å si hadde virksomheten til Frank Svartnes irritert Henri også en god stund. En ting var at løytnanten brøt en håndfull regler, noe langt mer alvorlig var at han, som NK i sikkerhetslaget, var i ferd med å bli en sikkerhetsrisiko. Ikke bare kunne elementer i DP-leiren utnytte den situasjonen han hadde satt seg i, men det vrimlet av sovjetiske spioner i området. Enhver svakhet ville være en gavepakke til MGB, dersom den ble oppdaget. Men akkurat i kveld var ikke Henri urolig for Svartnes’ sikkerhet. Han regnet med at han befant seg i armene til hertugens datter. Henri hadde sporet ham opp der noen ganger før. Nei, han var ikke engstelig. Kanskje heller litt misunnelig, hvis han skulle være helt ærlig.

Forbudet mot såkalt fraternisering med tyskerne ble hele tiden innprentet hos soldatene. Ikke bare for å hindre kjønnssykdommer, men også av hensyn til soldatenes egen sikkerhet. Men som alltid var det en forskjell på menige og offiserer. Det var flere som i hemmelighet søkte kvinnelig selskap i Goslar.

Skulle han dra til Gisela i kveld? Henri så på klokken. Det var blitt sent. Dessuten var han sliten etter dagen i Oslo og reisen. Det fikk bli en annen kveld. Gisela ville være der, det var han sikker på.

Da han kom inn på rommet sitt hengte han uniformsjakken i klesskapet og tok frem klarinetten. Gisela var hans ene flukt fra virkeligheten og marerittene, klarinetten var den andre.

Han fuktet røret og blåste noen prøvende toner, som snart gled over i Someone to Watch Over Me. Det var umulig å spille Gershwins sørgmodige toner uten å høre Ingers litt hese, innsmigrende stemme i hodet: I’m a little lamb who’s lost in the wood, I know I could, always be good, to one who’ll watch over me.

Jazzen hadde vært Henri Wenners lidenskap og levebrød, helt til krigen oppsøkte Norge. Gjennom krigsårene i Storbritannia hadde klarinetten blitt en slags forbindelseslinje til det som var, en påminnelse om at alt skulle bli bra igjen. Om at han snart skulle stå på scenen sammen med de andre, på Skansen eller Sisseners Bar. Se de svette og ivrige ansiktene i salen, puste inn sigarettrøyken som hang lavt i lokalet mens han kastet seg ut i en ellevill koring, før han kunne beundre Inger der hun sang med lukkede øyne.

Men så hadde det ikke blitt bra igjen. Krigen hadde forandret så mye. Jazzen var ikke den samme lidenskapen lenger, livet hadde ikke lenger plass til slikt. Men den var et rom som bare var hans eget. Et gjemmested og en flukt tilbake til henne. Won’t you tell him, please, to put on some speed. Follow my lead, oh, how I need someone to watch over me.

Mai 1935
Oslo, Norge

DEN HESE RASPINGEN fra tenorsaksofonen og de svingende rytmene kunne høres helt ut på fortauet. Bare rumlingen fra Vikatrikken som kjørte forbi i Rosenkrantz gate overdøvet et kort øyeblikk musikken innenfra. Henri Wenner tok forsiktig tak i døren. Den var ulåst.

15-åringen hadde først prøvd seg i hovedinngangen, men var blitt lattermildt avvist. Jazzkonsert var for voksne. Henri hadde vurdert å trygle, prøve å fortelle at Coleman Hawkins var hans store idol, og at dette var siste sjanse til å høre amerikaneren spille i Oslo. Han hadde opptrådt noen uker på Hotel Bristol, der han spilte sammen med hotellets kapellmester Willy Hansen og hans orkester. Dette var den siste kvelden. Hjemme i Vollen hadde han alle platene til den store saksofonisten. Men dørvaktens ansikt fortalte at det ikke nyttet å komme inn der han voktet inngangen.

Derfor sto han nå innenfor bakdøren. Ingen hadde sett ham. Forsiktig snek han seg gjennom tomme korridorer. Jazzen kom stadig nærmere. Ved døren inn til konsertlokalet var et forheng trukket til side. Henri gled inn mellom tekstilene, stanset og kikket forsiktig ut i salen. Det var det mest fantastiske synet han noen gang hadde sett. Lysene var dempet, det var nesten mørkt. Bare scenen var opplyst. Sigarettrøyken beveget seg i langsom runddans, som en trolsk dis. Ved bordene satt små grupper med høye glass foran seg. På dansegulvet smøg menn og kvinner seg omkring, tett sammenslynget. Han kjente igjen Honeysuckle Rose. Men det var scenen han så på. For der sto Coleman Hawkins. Med Willy Hansens honkytonk-aktige piano som bakgrunn, lekte amerikaneren seg gjennom Fats Wallers udødelige melodi. Svetten perlet seg på The Hawks blanke, sorte panne og på overleppen, der hans velkjente, smale bart var godt synlig i scenelyset. Coleman Hawkins spilte med lukkede øyne. Først da siste tone av Honeysuckle Rose var delt med et applauderende publikum åpnet han øynene. Henri følte at saksofonisten så rett på ham. Det var de snilleste øynene han noen gang hadde sett. Hawkins smilte og sendte et lite nikk mot forhenget. En hilsen fra mannen som hadde løftet tenorsaksofonen fra å være en raritet til å bli et ruvende jazzinstrument. Der og da var 15 år gamle Henri Wenner helt sikker. Han skulle bli jazzmusiker.

Plutselig registrerte Henri at det sto noen bak ham. Da han snudde seg, så han et ansikt og en munn som hvisket hysj. En jente på hans egen alder var åpenbart ute i samme ærend. Ingen av dem turte å si noe. I over en time sto de i taushet, tett sammen inne i forhenget. Det var den mest sensuelle opplevelsen den unge gutten noen gang hadde hatt. Han kunne høre at jenta nynnet stille med, det var tydelig at hun også kunne alle melodiene. Hun luktet blomster, det måtte være liljekonvall. Og hun sendte ham av og til et hemmelighetsfullt smil. De to. Sammen bak et forheng. Sammen med Coleman Hawkins.

Først da siste sett var over, og amerikaneren hadde gledet publikum med tre ekstranummer, listet de to seg ut bakdøren til Rosenkrantz gate. I gatelyset utenfor kunne han se henne ordentlig. Med bankende hjerte så han at hun var den peneste jenta han noen gang hadde sett. Og hun likte jazz.

Hun sa at hun het Inger og bodde på St. Hanshaugen. Et underlig mot kom over den ellers sjenerte Henri. Han spurte om han kunne få følge henne hjem. Hun sa ja. Oppover Akersgata og Ullevålsveien snakket de bare om jazz. De avtalte til og med å møtes igjen for å spille plater. Ved Geitmyrsveien sa hun takk for følget. Så lente hun seg frem og ga ham en rask klem, før hun forsvant.

Henri hadde fått lov til å overnatte hos en kamerat i Vika, det var for sent å reise hjem til Vollen. På vei gjennom tomme oslogater slo han fast for seg selv: Dette hadde vært den viktigste kvelden i hans 15-årige liv. Han hadde hørt Coleman Hawkins. Og han hadde møtt Inger.

